ไฟแนนซ์ทูเดย์
ช่วงนี้ ลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร หรือ ธ.ก.ส. น้ำท่วมปาก
13 ส.ค. 2555

ช่วงนี้ ลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร หรือ ธ.ก.ส. น้ำท่วมปาก 
ใครถามเรื่องจำนำข้าวก็ได้แต่ยิ้ม แต่เดี๋ยวงบการเงินออกมาก็รู้ว่าหมู่หรือจ่า เพราะปริมาณข้าวที่ออกมาในขณะนี้มั่วมาก ปริมาณผลผลิต การรับจำนำไม่สอดคล้องกัน คนโน้นพูดอย่าง คนนี้พูดอย่าง แต่พูดเหมือนกันอย่างเดียวว่าโครงการนี้ไม่มีการทุจริต




 
...แต่หลังจากดีเอสไอออกมายืนยันว่า พบการทุจริตโครงการข้าวจริงๆ เดอะโต้ง กิตติรัตน์ ณ ระนอง รองนายกฯ และ รมว.คลัง ก็อ้อมแอ้มว่า ยอมรับว่าคงจะมีการทุจริตบ้าง แต่ก็ดีกว่าโครงการประกันราคาของประชาธิปัตย์ก็แล้วกัน อันนี้ก็ไปว่ากันในสภาก็แล้วกัน ช.ชดาว่า ศึกซักฟอกเที่ยวนี้ ประชาธิปัตย์พุ่งเป้าไปที่เรื่องข้าวเรื่องเดียวก็แย่แล้ว
...กรณ์ จาติกวณิช อดีต รมว.คลังโลก สอนลูกขี่จักรยานหน้าบ้าน โดนสุนัขไล่งับ ต้องไปฉีดวัคซีนกันพิษสุนัขบ้า แต่ก็ดีใจที่พอไปหาหมอกลับมา ลูกบอกว่า ขี่จักรยานเป็นแล้ว 
...อยู่ในช่วงของการปรับตัวของกลุ่มธนชาต ว่าแล้ว ศุภเดช พูนพิพัฒน์ บิ๊กธนชาต ก็จัดการดึงตัว นพดล เรืองจินดา กลับมานั่งถ่างขา 2 เก้าอี้ใหญ่ คือ รองประธานกรรมการบริหาร ธนชาตประกันภัย และรองประธานกรรมการบริหารและกรรมการผู้จัดการ ธนชาตประกันชีวิต ตั้งแต่วันที่ 1 ก.ค.แล้ว ผ่านมาเดือนกว่ายังทำผลงานให้นายเป็นปลื้มได้ตลอดๆ
...รังสรรค์ ศรีวรศาสตร์ อธิบดีกรมบัญชีกลาง ฝากถึงข้าราชการที่ขอเข้าโครงการเกษียณอายุก่อนกำหนดไม่เกิน 5 ปีงบประมาณ ที่คณะรัฐมนตรีมีมติ เมื่อวันที่ 10 เม.ย.ที่ผ่านมา ให้ผู้ที่ได้รับเงินช่วยเหลือตามมาตรการตั้งแต่วันที่ 1 ม.ค. 2556 เป็นต้นไป ไม่ต้องเสียภาษีเงินได้บุคคลธรรมดา ฉะนั้นขอให้ติดต่อเจ้าหน้าที่ของหน่วยงาน เพื่อยื่นเรื่องขอรับเงินและขอเบิกเงินช่วยเหลือให้เสร็จสิ้นในรอบการจ่ายเงินที่ 3 ของเดือน ธ.ค. 2555 
ถ้ายื่นภายหลังจะโดนนำเงินมารวมเป็นรายได้เพื่อคำนวณภาษี และกรมบัญชีกลางจะหักภาษีเงินได้ไว้ก่อน จนกว่าการแก้ไขกฎหมายจะแล้วเสร็จ จึงจะขอคืนภาษีได้ภายหลัง ถ้าไม่อยากจ่ายก่อนได้คืนทีหลัง ก็อย่าเชือนแช ต้องรักษาสิทธิให้ตรงเวลา
...จับตาดูเงินอัดฉีด ที่ วรวิทย์ ชัยลิมปมนตรี กรรมการผ้จัดการ ธนาคารอาคารสงเคราะห์ (ธอส.) ผู้ผูกปิ่นโตสนับสนุนสมาคมเทควันโดอย่างเป็นทางการ ได้ลั่นวาจาว่าจะมีเงินอัดฉีดให้นักกีฬาไทยที่คว้าเหรียญมาให้คนไทยได้ชื่นใจ วันนี้มีคนเดียว คือ “น้องเล็ก” ชนาธิป ซ้อนขำ นักกีฬาเทควันโด รุ่นน้ำหนัก 49 กิโลกรัม ชาวพัทลุง ที่ได้เหรียญทองแดง คุณพี่วรวิทย์จะให้รางวัลเท่าไหร่อ่ะคะ